Veeldoelige sentrum vir Friemersheim | Mossel Bay Advertiser
Veeldoelige sentrum vir Friemersheim
By die onthulling van die naambord by Die Kraal in Friemersheim, verskyn, van links na regs, mnr Sershan Naidoo van die Nasionale Loteryekommissie, me Magrieta Lottering van Friemersheim, en mnr Jeffery du Preez, ook van die Nasionale Loteryekommissie.
MOSSELBAAI NUUS - Die Friemersheim Ontwikkelingsforum het pas 'n groot hupstoot gekry met die verkryging van 'n eie eiendom waarvandaan die Forum sy ontwikkelingsinisiatiewe gaan inisieer en bestuur.
Die titelakte vir die eiendom, naamlik Erf 317/1 in Kretzenstraat, Friemersheim, is op Saterdag, 10 Oktober formeel deur me Magrieta Lottering namens die Forum in ontvangs geneem.
Die eiendom, bekend as Die Kraal, beslaan 1,4ha, en daar is 'n gebou van 500 vierkante meter daarop wat vroeër as 'n skool gebruik is. Die eiendom is aangekoop met fondse wat van die Nasionale Loteryekommissie verkry is nadat mnr Reginald Jacobus, voorsitter van die Forum, namens die Forum suksesvol daarvoor aansoek gedoen het.
Die eiendom sal as 'n meerdoelige sentrum aangewend word, en onder meer 'n meerdoelige primêre koöperasie en 'n agrikompleks huisves.
Die twee instansies is by verskillende landboubedrywighede betrokke, en kantoorruimte asook stoor- en verwerkingsruimte sal vir hulle by Die Kraal verskaf word.
'n Koffie- en handwerkwinkel, asook 'n werkswinkel waar mense hul handwerkprodukte kan vervaardig, sal by die sentrum ingerig word. Daar sal ook 'n selfsorgeenheid ingerig word om akkommodasie te verskaf aan besoekers aan Friemersheim.
Vier mense, naamlik 'n sentrumbestuurder wat vir die dag-vir-dag bedryf en bestuur van die sentrum verantwoordelik sal wees, 'n assistent vir die bestuurder wat vir die onderhoud van die gronde en geboue verantwoordelik sal wees, 'n ontvangsdame, en 'n gemeenskapsontwikkelingswerker wat behoeftebepalings en ontwikkelingsinisiatiewe as taak sal hê, sal by die sentrum in diens wees.
Die Friemersheim Ontwikkelingsforum spruit uit die omvattende landelike ontwikkelingsprogram wat deur die afdeling vir landelike ontwikkeling van die Mosselbaaise Munisipaliteit bestuur word.